**Projekt**

**HARIDUS- JA TEADUSMINISTEERIUMI JA VILJANDI LINNA VAHELINE HALDUSLEPING**

Haridus- ja Teadusministeerium, keda esindab seaduse alusel minister Kristina Kallas ja Viljandi linn, keda esindab Viljandi linna põhimääruse alusel linnapea Johan-Kristjan Konovalov, (edaspidi ka pool või koos pooled) sõlmivad halduslepingu (edaspidi leping) alljärgnevas:

**1. Lepingu eesmärk**

1.1 Haridusvaldkonna arengukavas aastani 2035 on seatud siht muuta vastutuse jagunemine keskhariduse tasemel selgemaks, tõhustada riigi ja kohalike omavalitsuste koostööd keskhariduse konsolideerimisel ja korraldamisel, andes põhjendatud vajaduse korral ja koostöiste lahenduste kaudu enam vastutust riigile.

1.2 Lepingu eesmärk on kooli pidamise üleandmisel riigile vähendada piirkonnas madala haridustasemega inimeste hulka, parandada õpilaste õppetingimusi ja õpetajate töötingimusi ning luua paremaid eeldusi haridusasutuste vaheliseks koostööks ning ressursside ristkasutuseks.

**2. Üldsätted**

2.1 Leping sõlmitakse põhikooli -ja gümnaasiumiseaduse § 81 lõike 4 alusel. Lepingu esemeks on määrata tegevused ja tingimused Viljandi Täiskasvanute Gümnaasiumi pidamise Viljandi linnalt riigile üleandmisel.

2.2 Viljandi Täiskasvanute Gümnaasiumi pidamine antakse üle Haridus- ja Teadusministeeriumile 01. septembril.2025. a.

**3. Üleantava kooli ülesanded**

3.1 Üleantava kooli ülesanded on sätestatud Viljandi Täiskasvanute Gümnaasiumi põhimääruses. Uus pidaja kehtestab alates 01. septembrist 2025.a uue põhimääruse, mis sätestab kooli ülesanded.

**4. Õpilaste õpingute jätkamise tingimused ja kord**

4.1 Viljandi Täiskasvanute Gümnaasiumi õpilased, kes koolipidamise üleandmise hetkel on Viljandi Täiskasvanute Gümnaasiumi õpilaste nimekirjas, jätkavad pärast kooli pidamise üleandmist õpinguid õppekaval, mille järgi nad Viljandi Täiskasvanute Gümnaasiumisse õppima asusid.

4.2 Õpilaste vastuvõtmine pärast kooli pidamise üleandmist toimub Viljandi Täiskasvanute Gümnaasiumi uue põhimääruse ja kooli vastuvõtu korras sätestatu kohaselt. Kooli vastuvõtu korda võib muuta peale pidamise üleminekut põhikooli- ja gümnaasiumiseaduses sätestatud tingimustel ja etteteatamistähtaegu arvestades.

**5. Koolitöötajate töö jätkamise tingimused ja kord üleantavas koolis**

5.1 Koolitöötajate töölepingud lähevad töölepingu seaduse § 112 kohaselt muutumatul kujul üle riigikoolile alates 01. septembril 2025. a. Koolipidaja muutus ei ole aluseks töölepingute erakorraliseks ülesütlemiseks. Uute töötajate värbamisel halduslepingu sõlmimise ja kooli pidamise üleandmise vahelisel ajal kaasab Viljandi linn uue koolipidaja esindaja konkursikomisjoni töösse nende töötajate puhul, kelle lepingud kehtivad ka peale pidamise üle andmist.

**6. Kooli kasutuses oleva vara ja asjaajamise uuele kooli pidajale üleandmise tingimused, kord ja tähtaeg**

6.1 Viljandi linn võõrandab tasuta Eesti Vabariigile Viljandi Täiskasvanute Gümnaasiumi kasutuses olnud õppevahendid ning muud õppe- ja kasvatustegevuse läbiviimiseks vajalikud vahendid. Lisaks antakse üle kooli tegevust puudutavad lepingud (sh töö-, käsundus- ja töövõtulepingud), nõuded, kooli arhiivis säilitatavate likvideeritud ja liidetud koolide korrastatud dokumentatsioon, infosüsteemide ligipääsud, kasutusõigused ja andmed ning kõik muud kooli puudutavad õigused ja kohustused ning nendega seotud dokumendid.

6.2 Haridus- ja Teadusministeerium määrab punktis 6.1 nimetatud varade ja asjaajamise inventuuriks komisjoni, kuhu kuuluvad Viljandi Täiskasvanute Gümnaasiumi, Viljandi linna ja Haridus- ja Teadusministeeriumi esindajad. Inventuur teostatakse 31. augusti 2025. a seisuga.

6.3 Üleandmise kohta koostatakse üleandmise-vastuvõtmise akt, millele kirjutavad alla Viljandi linna esindaja, Haridus- ja Teadusministeeriumi riigikoolide pidamise valdkonna juht ja Viljandi Täiskasvanute Gümnaasiumi direktor hiljemalt 01.oktoobriks 2025. a.

**7. Kooli pidamise üleandmisega kaasnevate võimalike organisatsiooniliste ja eelarveliste küsimuste ning muude varalisi kohustusi ja õigusi käsitlevate küsimuste lahendamine**

7.1 Viljandi linn kinnitab, et Viljandi Täiskasvanute Gümnaasiumi pidamise üleandmine ja muutmine riigikooliks ei mõjuta ülejäänud Viljandi linna koolivõrgu korrastamist ning tegevused viiakse ellu vastavalt põhikoolivõrgu korrastamiseks kokku lepitavale tegevuskavale.

7.2 Asjaajamise ja varade üleandmise hetkest võtab uus pidaja üle kooli pidamise ja üleantavate varadega seotud ja sõlmitud lepingutega varasemalt võetud kohustused (lisa 1). Viljandi Täiskasvanute Gümnaasium teavitab lepingute poole muudatusest lepingupartnereid esimesel võimalusel. Kui uus pidaja soovib üleantavaid lepinguid muuta või lõpetada, kannab ta kõik sellega seonduvad kulud ise. Ülevõetavate lepingute lõpliku nimekirja üleandmise hetke seisuga koostab punktis 6.2 inventuurikomisjon.

7.3 Kõik koolitöötajate töölepingutega seotud tööjõukulud koos riiklike maksudega ja (sh puhkusekohustised) ja muud kooli kulud arvestatakse kuni 31. augustini 2025. a. tekkepõhiselt senise pidaja eelarvest ja alates 01. septembrist 2025. a, uue pidaja eelarvest. Kasutamata jäänud puhkusekohustised kannab Viljandi linn rahaliste vahenditena Haridus- ja Teadusministeeriumile 30 päeva jooksul arvates koolipidamise üleandmisest.

7.4 Viljandi linn kannab Haridus- ja Teadusministeeriumile kooli eelarvesse üleandmiseks 2025.a nelja kuu (september-detsember) kulude katteks toetusfondi vahenditest saadud üldhariduskoolipidamiseks antava toetuse (õpetajate tööjõukulud, direktori ja õppealajuhataja (-te) tööjõukulud, õpetajate, direktori ja õppealajuhataja(-te) täienduskoolituse kulud, *tõhustatud ja eritoe tegevuskulud* ) [*arvestusliku õpetajate tööjõukulude, koolituskulude ja õppevahendite jäägi]* jäägi summas … eurot [*ja tulubaasist sh tasandusfondist, üldhariduskoolide pidamiseks (tugiteenused üldise toe vajadusega õpilastele) antud vahendid summas … eurot*]. Summad kantakse 30 päeva jooksul arvates koolipidamise üleandmisest vastavalt Vabariigi Valitsuse 06.02.2015 määruses nr 16 „Riigieelarve seaduses kohaliku omavalitsuse üksustele määratud toetusfondi vahendite jaotamise ja kasutamise tingimused ja kord“ ettenähtud korrale. Sihtotstarbeliste toetuste ja projektitoetuste jäägid, sh Viljandi linnale juba ülekantud vahendid kantakse linna poolt üle 10 tööpäeva jooksul peale kooli pidamise üleandmist.

7.5 Viljandi linn tagab, et halduslepingu sõlmimise ja kooli pidamise üleandmise vahelisel ajal ei võeta koolile kohustusi, sh projektitegevuste ja lepingute näol, mis erinevad asutuse senise pidamisega seotud mahtudest või mis võiks tuua kaasa põhjendamatuid kulutusi uuele pidajale.

7.6 Viljandi linn tagab, et kool on teinud kõik vajalikud ettevalmistused 2025/2026 õppeaasta käivitamiseks ja et koolil on pidamise üleandmise ajal olemas kõik seadustest tulenevad vajalikud ja ajakohased dokumendid.

7.7 Viljandi linnavalitsus teavitab kooli pidamise üleandmisest ja sisulisest olemusest Viljandi Täiskasvanute Gümnaasiumi hoolekogu, töötajaid, õpilasi ja nende vanemaid hiljemalt 30.juunil 2025. a.

7.8 Viljandi linnavalitsus lõpetab Viljandi Täiskasvanute Gümnaasiumi hoolekogu tegevuse 31. augustist 2025. a.

7.9 Haridus- ja Teadusministeerium tühistab senise Viljandi Täiskasvanute Gümnaasiumi koolitusloa alates 1. septembrist 2025. a.

**8. Lepingu lõpetamine**

Leping loetakse lõppenuks viimase üleandmise-vastuvõtmise toimingu teostamisega.

Haridus -ja Teadusministeerium Viljandi linn

**Kristina Kallas Johan-Kristjan Konovalov**

minister linnapea

LISA 1 . Kokkuleppe sõlmimise ajal Viljandi Täiskasvanute Gümnaasiumile rahalisi kohustusi tekitavad lepingud (töö- ja võlaõiguslikud lepingud)

LISA 2. Viljandi Täiskasvanute Gümnaasiumi dokumentide liigitusskeem ja arhiivi koosseis

LISA 3. Viljandi linnavalitsuse kinnitus finantsiliste kohustuste täitmise kohta.